ОБЯСНИТЕЛЕН МЕМОРАНДУМ

1. КОНТЕКСТ НА ПРЕДЛОЖЕНИЕТО

Съветът на министрите на Енергийната общност ще проведе среща на 6 октомври 2011 г. в Кишинев (Република Молдова).

Необходимо е да бъде установена позицията на Европейския съюз по отношение на решенията във връзка с дневния ред за тази среща в съответствие с член 218, параграф 9 от Договора за функционирането на Европейския съюз и в съответствие с разпоредбите на Решение 2006/500/ЕО на Съвета от 29 май 2006 г. за сключване от страна на Европейската общност на Договора за създаване на Енергийна общност.

Съгласно член 6 от Решение 2006/500/ЕО позицията на Европейския съюз се изразява от представителя на Европейската комисия в рамките на Съвета на министрите.

Настоящото предложението за решение на Съвета обхваща всички теми от дневния ред, по които се очаква решение от страна на Съвета на министрите.

2. БЮДЖЕТНИ ВЪПРОСИ

2.1 Одобряване на финансовото управление за 2010 г.

Европейският съюз трябва да одобри освобождаването на директора от финансова отговорност за 2010 г. въз основа на одитния доклад от 31 декември 2010 г., одитния доклад на Бюджетния комитет за 2010 г. и доклада на директора за изпълнението на бюджета.

2.1.2. Одобряване на бюджета и финансовите вноски за периода 2012—2013 г.

Европейският съюз трябва да одобри бюджета за 2012—2013 г., след като съответните бюджетни кредити за двете години са одобрени от бюджетния орган. Този бюджет е в съответствие с предложението на Комисията, прието с решение на Комисията от 20 юни 2011 г.

Общият размер на бюджета не трябва да надхвърля 3 230 000 EUR за 2012 г. и 3 342 200 EUR за 2013 г. Тези суми са по-малки (съответно с -4 % и -1 %) от бюджета, одобрен за 2011 г., и се базират на извлечените поуки от реалното изразходване на предишния бюджет.

Европейският съвет трябва да даде своето съгласие за назначаването на двама допълнителни членове на персонала на Енергийната общност през 2012 г. (един административен и финансов асистент и един експерт по политиката на ЕС относно околната среда и изменението на климата) и един допълнителен член на персонала през 2013 г.

Освен това Европейският съюз трябва да даде своето съгласие за измененията на приложение IV към Договора за създаване на Енергийна общност, в което се описват подробно вноските на Европейския съюз и на всяка договорна страна в бюджета. След присъединяването на Молдова и Украйна към Енергийната общност всички вноски ще се променят; това би трябвало да означава намаляване на общата вноска на Европейския съюз.

2.2. ЗАКОНОДАТЕЛНИ ПРОМЕНИ

2.2.1. Прилагане на „третия пакет“ (вътрешен пазар на електроенергия и газ)

Европейският съюз трябва да одобри решението на Съвета на министрите относно прилагането на Директива 2009/72/ЕО, Директива 2009/73/ЕО, Регламент (ЕО) № 714/2009 и Регламент (ЕО) № 715/2009 от страна на Енергийната общност.

Измененията, които се съдържат в решението на Съвета на министрите съгласно член 24 от Договора за създаване на Енергийна общност, са в съответствие с предложените изменения в решението на Комисията от 6 май 2011 г. (C(2011) 3013 окончателен).

Освен това ЕС трябва да одобри измененията към Договора за създаване на Енергийна общност в съответствие с мандата за преговори, заложен в решението на Съвета от 28 юни 2011 г. Приема се, че изменението на Договора е несъществена част от решението относно третия пакет и че решението за него би могло да се вземе на по-късен етап.

2.2.2. Приемане на делегирани актове относно енергийната ефективност („етикетиране“)

В решенията на Съвета на министрите за приемане на основното законодателство на ЕС относно енергийната ефективност (Решение 2009/05-MC-EnC на Съвета на министрите от 18 декември 2009 г., изменено с Решение 2010/02-MC-EnC от семтепври 2010 г.) беше включена динамична клауза, съгласно която Енергийната общност ще прилага делегирани актове, приети от Комисията въз основа на Директива 2010/30/ЕС[1].

Тази динамична процедура за приемане на делегирани регламенти относно енергийната ефективност предполага, че съответните актове трябва да бъдат включени в дневния ред на следващата среща на Съвета на министрите след тяхното приемане и нотифициране от Европейската комисия. На тази среща Съветът на министрите има възможност да възрази срещу прилагането на даден делегиран акт пред<cl> договорните страни на Енергийната общност. Ако на тази среща Съветът на министрите не възрази срещу делегирания акт, той ще стане обвързващ за договорните страни, след евентуално адаптиране.

Европейският съюз трябва да одобри приемането от страна на Енергийната общност на делегираните регламенти относно енергийното етикетиране на домакински съдомиялни машини, перални машини, хладилни уреди, телевизори и домашни хладилни уреди[2].

2.3. ПОЛИТИЧЕСКИ ДОКУМЕНТИ

2.3.1. Приемане на работната програма на Енергийната общност за периода 2012—2013 г.

Европейският съюз трябва да одобри работната програма на Енергийната общност за периода 2012—2013 г., предложена от Секретариата и потвърдена от Постоянната група на високо равнище (ПГВР) на 29 юни 2011 г.

Тази работна програма представлява продължение на дейността, извършена в миналото, и обхваща всички области на дейности. В нея се набляга по-специално на дейността на регулаторите на енергия в областта на прилагането и сътрудничеството. Освен това в нея се взема под внимание бъдещата дейност по изграждане на вътрешния пазар на електроенергия и газ (чрез прилагане на „третия пакет“) и също така по статистическите данни и сигурността на доставките чрез планираното прилагане на директивата за запасите от нефт и нефтопродукти и регламента относно сигурността на доставките на газ.

2.3.2. Приемане на план за осъществяване на развитието на газопреносната инфраструктура в Енергийната общност

Концепцията за газовия пръстен на Енергийната общност беше обсъдена обстойно в институциите на Енергийната общност, както на най-високо равнище (дебат на министерско равнище, Скопие, септември 2010 г.), така и в контекста на среща на ПГВР и Регулаторния съвет на Енергийната общност (РСЕО), проведена през юни 2010 г. Освен това РСЕО работи по регулаторните инструменти за насърчаване на газовия пръстен.

Европейската комисия взе политическо решение да даде приоритет на развитието на газовия пръстен на Енергийната общност[3].

Развитието на газов пръстен би подпомогнало договорните страни да постигнат две ключови цели. Първата цел е увеличаване на дела на природния газ в съответните им миксове за производство на енергия и следователно задоволяване на увеличаващото се търсене на енергия. Втората цел е изпълнение на задълженията им във връзка с околната среда в рамките на Енергийната общност.

Мащабен инфраструктурен проект за газопровод като този изисква извънредни усилия в техническата, финансовата и регулаторната области в целия регион. На последно място, но не и по важност, такъв проект изисква сериозна политическа воля и подкрепа.

Европейският съюз трябва да призове Съвета на министрите да поеме политически ангажимент за бързо развитие на концепцията за газовия пръстен в съответствие с неофициалния документ, представен от Комисията на срещата на Постоянната група на високо равнище във Виена на 29 юни 2011 г.

3. АРМЕНИЯ — ПРИЕМАНЕ КАТО НАБЛЮДАТЕЛ

В Договора за създаване на Енергийна общност е посочено, че „по обоснована молба на съседна трета страна Съветът на министрите може с единодушие да приеме тази страна като наблюдател“ и че „наблюдателите могат да присъстват на срещите на Съвета на министрите, Постоянната група на високо равнище, регулаторния съвет и форумите, без да участват в дискусиите“ (член 96).

През май 2010 г. Армения поиска да бъде приета като наблюдател. През юли 2010 г. тя изпрати на Секретариата подробна обосновка за това искане, като по-специално се позова на сигурността на доставките и разнообразяването на доставките, както и на значението на международното сътрудничество. Освен това Армения посочи други инициативи, в които участва активно (програмата „Inogate“, Европейската политика за съседство, Източното партньорство).

Съветът на министрите официално бе уведомен за това заявление на годишната му среща на 24 септември, но не взе решение по въпроса.

Европейският съюз трябва да даде своето съгласие Армения да бъде приета като наблюдател.

4. ДРУГИ РЕШЕНИЯ

4.1. Дейност на работните групи

На срещата на Съвета на министрите ще бъде извършен преглед на дейността на настоящите работни групи, при което ще бъдат взети предвид докладите относно техните дейности и ще бъде взето решение за бъдещите им дейности както следва:

- Работна група за възобновяемите източници на енергия. Нейният мандат трябва да бъде удължен с една година с оглед да се помогне на договорните страни да изпълнят Директива 2009/28 (въз основа на препоръката на Съвета на министрите от 2010 г. и бъдещо обвързващо решение).

- Работна група за енергийна ефективност. Нейният мандат трябва да бъде удължен с една година с оглед да се помогне за прилагането на съответните директиви и делегираните регламенти.

- Работна група за околната среда. Очаква се устен доклад относно дейностите, които работната група е извършила от създаването си през май 2011 г. насам (без решение).

- Работна група за регионална стратегия. От Съвета на министрите се очаква да одобри концепция за работна група, която да бъде натоварена със задачата да изготви регионална стратегия и инвестиционен план.

3.2. Уреждане на спорове — назначаване на членове на консултативния комитет

Консултативният комитет е междинна стъпка преди Съветът на министрите да обяви, че дадена страна е нарушила своите задължения. Този консултативен комитет е предвиден в член 32 от Процедурен акт № 2008/01/MC-EnC от 27 юни 2008 г. относно процедурния правилник за уреждане на спорове съгласно Договора.

Мандатът на членовете, назначени през 2009 г., изтече през юни 2011 г. Поради това Съветът на министрите трябва да назначи членове на консултативния комиттет за нов двегодишен мандат.

2011/0214 (NLE)

Предложение за

РЕШЕНИЕ НА СЪВЕТА

за установяване на позицията на Европейския съюз пред Съвета на министрите на Енергийната общност (Кишинев, 6 октомври 2011 г.)

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз, и по-специално член 218, параграф 9 от него,

като взе предвид Решение 2006/500/EО на Съвета от 29 май 2006 г. за сключване от страна на Европейската общност на Договора за създаване на Енергийна общност, и по-специално членове 4 и 5 от него,

като взе предвид предложението на Европейската комисия,

ПРИЕ НАСТОЯЩОТО РЕШЕНИЕ:

Член единствен

С оглед на срещата на Съвета на министрите на Енергийната общност, която ще се проведе в Кишинев на 6 октомври 2011 г., позицията на Европейския съюз относно въпросите, попадащи в обхвата на член 218, параграф 9 от Договора, е изложена в приложението към настоящото решение.

Съставено в Брюксел на […] година.

За Съвета

Председател

ПРИЛОЖЕНИЕ Позиция на Европейския съюз

- Европейският съюз одобрява освобождаването на директора на Секретариата на Енергийната общност от финансова отговорност за 2010 г.

- Европейският съюз одобрява бюджета за периода 2012—2013 г., след одобрението на съответните бюджетни кредити за двете години от страна на бюджетния орган.

- Европейският съюз одобрява измененията на приложение IV към Договора за създаване на Енергийна общност относно вноските на страните в бюджета на Енергийната общност.

- Европейският съюз одобрява прилагането на Директива 2009/72/ЕО, Директива 2009/73/ЕО, Регламент (ЕО) № 714/2009 и Регламент (ЕО) № 715/2009 от страна на Енергийната общност.

- Европейският съюз одобрява измененията на Договора за създаване на Енергийна общност в съответствие с решението на Съвета от 28 юни 2011 г. за упълномощаване на Комисията за провеждане на преговори от името на Европейския съюз за изменения на Договора за създаване на Енергийна общност.

- Европейският съюз одобрява приемането от страна на Енергийната общност на делегираните регламенти от 2011 г. относно енергийното етикетиране на домакински съдомиялни машини, перални машини, хладилни уреди, телевизори и домашни хладилни уреди.

- Европейският съюз одобрява работната програма на Енергийната общност за периода 2012—2013 г.

- Европейският съюз одобрява плана за осъществяване на развитието на газопреносната инфраструктура в Енергийната общност

- Европейският съюз одобрява приемането на Армения като наблюдател в Енергийната общност.

- Европейският съюз одобрява създаването на работна група за регионална стратегия.

- Европейският съюз одобрява назначаването на членовете на консултативния комитет за уреждане на спорове.

[1] Директива 2010/30/ЕС на Европейския парламент и на Съвета от 19 май 2010 г. относно посочването на консумацията на енергия и на други ресурси от продукти, свързани с енергопотреблението, върху етикети и в стандартна информация за продуктите.

[2] Става въпрос за четирите делегирани регламента на Комисията, приети на 28 септември 2010 г., които допълват Директива 2010/30/ЕС на Европейския парламент и на Съвета относно енергийното етикетиране на домакински съдомиялни машини, битови перални машини, телевизори и домашни хладилни уреди.

[3] ДОКЛАД НА КОМИСИЯТА ДО ЕВРОПЕЙСКИЯ ПАРЛАМЕНТ И СЪВЕТА съгласно член 7 от Решение 2006/500/ЕО (относно Договора за създаване на Енергийна общност) http://ec.europa.eu/energy/gas_electricity/community/doc/20110310_report_en.pdf.